تورکیه علم، صنایع و تکنولوژی ناظیری فاروک اؤزلو، تورکیه‌نین آنتارکتیکادا علمی مرکز قوراجاغینی سؤیله‌دی.
آنادولو آژانسی رداکتور ماساسین‌دان گوندمدکی موضوعلارا باغلی سوال‌لاری جوابلایان فاروک اؤزلو، اساسی 2018-جی ایلده قورولماسینی نظرده توتدوق‌لارینی ایفاده ائده‌رک، بو مقصدله 9 آدامدان عبارت اولان بیر آراشدیرما قروپونو آنتارکتیکایا گؤندردیک‌لرینی بیلدیریب.
اؤزلو،
"بیز بورایا بازا قوراجاغیق، علمی آراشدیرما‌لار ائدجگیک. داوام‌لی اورادا قالاجاغیق. بیز ده اوراداییز، بیر باخیما اورادا حاق ادعا ائدیریک." دئدی.
فاروک اؤزلو، تورکیه‌نین، آنتارکتیکانین یالنیز علمی مقصدلرله ایستیفاده ائدیلمه‌سینی نظرده توتان موقاویله‌یه طرف اولدوغونو و ایمضالادیغینی خاطیرلادا‌راق،
"بو سبب‌دن بیز مصلحتچی اولمایان اؤلکه ایستاتوسون‌دان، مصلحتچی اؤلکه ایستاتوسونا کئچیریک. تخمینن 53 اؤلکه وار. هئچ اوممادیغیمیز اؤلکه‌لر اورادا مرکز قورموش‌لار. تورکیه‌نین ده آنتارکتیکادا مرکزی اولا‌جاق." دئیه دانیشدی.
گؤندردیک‌لری هیات‌دن آنتارکتیکایا باغلی معلومات‌لارین گلمه‌یه باشلادیغینی ایضاح ائدن ناظیر اؤزلو، هیاتین اورادا 1 آی قالاجاغینی، بیر تکنیکی-ایقتیصادی راپورو چیخاریلاجاغینی ایفاده ائده‌رک، آنتارکتیکایا قورولا‌جاق آلت یاپیلارین تورکیه‌ده ائدیله‌جگینی و گمیله گؤندریله‌جگینی سؤیله‌دی.
تورکیه کوسموس آژانسی‌نین یارادیلماسی حاقیندا قانون لاییحه‌سی‌نین تورکیه بؤیوک میلت مجلیسینه سوق ائدیلدیگینی ده ایفاده ائدن علم، صنایع و تکنولوژی ناظیری اؤزلو، پروژه‌نین علاقه‌دار کومیسیوندا گؤروشوله‌جگینی و گله‌جک هفته دا باش قورولا گله‌رک یاسالاشاجاغینی اومید ائتدیک‌لرینی قید ائتدی.
ناظیر اؤزلو، تورکیه کوسموس آژانسی‌نین، کوسموسا باغلی تورکیه‌نین فعالیت‌لرینی تک دام آلتیندا توپلایاجاغینی ایفاده ائتدی.
